Document ID: 32013D0136

KOMISJONI RAKENDUSOTSUS,
15. märts 2013,
millega lõpetatakse rakendusotsusega 2012/161/EL algatatud uurimine, mis käsitleb Ühinenud Rahvaste Organisatsiooni narkootiliste ainete ühtse konventsiooni tõhusat rakendamist Boliivias
(teatavaks tehtud numbri C(2013) 1422 all)
(Ainult hispaaniakeelne tekst on autentne)
(2013/136/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. juuli 2008. aasta määrust (EÜ) nr 732/2008 millega kohaldatakse üldiste tariifsete soodustuste kava ajavahemikus 1. jaanuar 2009 kuni 31. detsember 2011 ja millega muudetakse määrusi (EÜ) nr 552/97, (EÜ) nr 1933/2006 ja komisjoni määrusi (EÜ) nr 1100/2006 ja (EÜ) nr 964/2007, (1) eriti selle artikli 19 lõiget 2,
olles konsulteerinud üldiste tariifsete soodustuste komiteega
ning arvestades järgmist:
(1)
Komisjon algatas 20. märtsil 2012 nõukogu määruse (EÜ) nr 732/2008 (edaspidi „üldiste tariifsete soodustuste kava määrus”) artikli 17 lõike 2 kohase uurimise, mis käsitleb Ühinenud Rahvaste Organisatsiooni narkootiliste ainete ühtse konventsiooni tõhusat rakendamist Boliivia Paljurahvuselises Riigis (edaspidi „Boliivia”), avaldades komisjoni rakendusmääruse 2012/161/EL (2).
(2)
Uurimise eesmärk oli teha kindlaks, kas tuleks peatada säästva arengu ja hea valitsemistava edendamist stimuleeriva erikorra kohaldamine Boliivia suhtes vastavalt kehtiva üldiste tariifsete soodustuste kava määruse artikli 15 lõike 2 sätetele.
(3)
Üldiste tariifsete soodustuste kava määruse artikli 18 lõike 1 kohaselt avaldati 20. märtsil 2012Euroopa Liidu Teatajas teadaanne uurimise algatamise kohta (3).
(4)
Euroopa Komisjon kutsus 3. aprillil 2012 Boliivia valitsust üles esitama nelja kuu jooksul alates teadaande avaldamisest Euroopa Liidu Teatajas uurimise seisukohast olulist teavet ja märkusi. Samuti saatis komisjon Boliivia valitsusele küsimustiku Ühinenud Rahvaste Organisatsiooni narkootiliste ainete ühtse konventsiooni (edaspidi „ÜRO ühtne konventsioon”) rakendamise kohta.
(5)
Boliivia valitsus esitas oma märkused, vastates küsimustikule ettenähtud tähtaja jooksul.
(6)
Komisjon analüüsis küsimustiku vastuste sisu ja saatis Boliivia valitsusele päringu teatavate elementide täiendavaks täpsustamiseks. Boliivia vastas päringule õigel ajal ja esitas nõutud täpsustused.
(7)
Samuti kogus komisjon erinevat vajalikku teavet, võttes sealhulgas arvesse kokakasvatust Boliivias käsitleva ÜRO uimastite ja kuritegevuse vastu võitlemise büroo (UNODC) 2012. aasta aruande tulemusi.
(8)
Küsimustiku vastuste ja kättesaadava teabe analüüsimisel märkis komisjon, et alates ÜRO ühtse konventsiooni denonsseerimisest Boliivia poolt, mis jõustus 1. jaanuaril 2012, ei ole Boliivia õigusaktides tehtud olulisi muudatusi.
(9)
Küsimuste vastuste ja kättesaadava teabe kohaselt ei ole Boliivia valitsus pärast ÜRO ühtse konventsiooni denonsseerimist muutnud oma lähenemisviisi seoses ebaseaduslike uimastite tootmise, kaubanduse ja kasutamise vastase võitlusega.
(10)
Küsimustiku vastuste ja komisjonile kättesaadava kogu teabe kohaselt on Boliivial õiguslikud vahendid ja institutsioonid, et võidelda ebaseaduslike uimastite tootmise, kaubanduse ja kasutamise vastu. Boliivia on allkirjastanud rahvusvahelised kokkulepped, mille eesmärk on võidelda ebaseaduslike uimastite tootmise ja kaubanduse vastu.
(11)
Seepärast on jõutud järeldusele, et komisjoni käsutuses ei ole teavet, mille kohaselt ei võimaldaks õigusaktid ja Boliivia ametiasutuste tavad rakendada neil ÜRO ühtse konventsiooni eeskirju.
(12)
Komisjon sai teavet selle kohta, et rohkem kui kaks kolmandikku ÜRO ühtse konventsiooni osalisriikidest ei olnud 10. jaanuaril 2013 vastu Boliivia taotlusele ÜRO ühtse konventsiooniga taasühinemiseks koos reservatsiooniga kokalehtede traditsioonilise kasutamise (eelkõige närimise ja meditsiiniliste kasutusviiside) osas. Seepärast on Boliivia ÜRO ühtse konventsiooniga taasühinenud alates 10. veebruarist 2013.
(13)
Komisjon on seisukohal, et Boliivia siseriiklikud õigusaktid hõlmavad ÜRO ühtset konventsiooni ja et Boliivia valitsus rakendab tõhusalt ebaseaduslikke uimasteid käsitlevaid siseriiklikke õigusakte.
(14)
Seega järeldas komisjon vastavalt üldiste tariifsete soodustuste kava määruse artikli 15 lõikele 2, et säästva arengu ja hea valitsemistava edendamist stimuleeriva erikorra kohaldamise ajutine peatamine ei ole põhjendatud ning et uurimine tuleb lõpetada.
(15)
Käesoleva otsusega ette nähtud meetmed on kooskõlas üldiste tariifsete soodustuste komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevaga lõpetatakse rakendusotsusega 2012/161/EL algatatud uurimine, mis käsitleb Ühinenud Rahvaste Organisatsiooni narkootiliste ainete ühtse konventsiooni tõhusat rakendamist Boliivias.
Artikkel 2
Käesolev otsus on adresseeritud Boliivia Paljurahvuselisele Riigile.
Brüssel, 15. märts 2013

Labels: 19
5
10
0
18